বুধবার সকাল সাড়ে ১০টার দিকে সদর উপজেলার উলচাপাড়া সেতুর নিচ থেকে ভাসমান অবস্থায় মরদেহটি উদ্ধার করা হয়। এর আগে গত ১৩ মে রোববার বাড়ির পাশে তিতাস নদীতে গোসল করতে নেমে নিখোঁজ হয় হাসান। সে সদর উপজেলার নয়নপুর গ্রামের লিল মিয়ার ছেলে। বিষয়টি নিশ্চিত করে ব্রাহ্মণবাড়িয়া সদর মডেল থানা পুলিশের পরিদর্শক (তদন্ত) মো. জিয়াউল হক জাগো নিউজকে বলেন, গত ১৩ মে নয়নপুর এলাকায় তিতাস নদীর শাহজাহান মিয়ার পাথর ঘাটে গোসল করতে নামে হাসান। এ সময় সে স্রোতে তলিয়ে যায়। পরে অনেক খোঁজাখুঁজি করেও তার কোনো সন্ধান মিলেনি। পরে বুধবার সকালে স্থানীয়রা উলচাপাড়া সেতুর নিচে নদীতে হাসানের মরদেহ ভাসতে দেখে থানায় খবর দেয়। পরে পুলিশ ঘটনাস্থলে গিয়ে মরদেহ উদ্ধার করে ময়নাতদন্তের জন্য জেলা সদর হাসপাতাল মর্গে পাঠায়।